google/wiki40b huggingface dataset:
Gamalostfestivalen

Gamalostfestivalen i Vik i Sogn er en festival for å holde i hevd en tradisjonsrik og levedyktig matkultur basert på lokal tradisjonsrik ost. Festivalen blir avholdt første helga i juni hvert år. 
Gamalost er en delikatesse som har en tusenårig tradisjon. Osten blir produsert av skummet melk i løpet av 14 dager. Osten er en av de typene som har kortest produksjonstid, så navnet på osten er litt misvisende. Den blir produsert uten tilsatt salt og sukker, og inneholder mer enn 50% proteiner og har bare 1% fett. Osten inneholder også kitosan som binder fett og reduserer kolesterolinnholdet.
Flere prøvde å produsere gamalost rundt 1900, men produksjonsprosessen var vanskelig og få lykkes med vedvarende produksjon av kvalitetsost. En av de som lykkes var bondekonen Brita Ligtvor fra Vik. På landbruksutstillingen i Bergen i 1909 vann hun sølvmedalje for gamalosten hun lagde, og hjemme på gården startet hun «gamalostskole» for unge jenter som ville produsere ost. I dag produserer Vik meieri rundt 150-200 tonn gamalost hvert år.
Marokko (film)

Handling

To desillusjonerte mennesker, kabaretsangerinnen Amy Jolly (Marlene Dietrich) og fremmedlegionæren Tom Brown (Gary Cooper), forelsker seg under Rifkrigen. Det byr på problemer, ettersom Tom er en skjørtejeger, og en annen rikmann begynner å fatte interesse i Amy.
NM i morellsteinspytting

NM i morellsteinspytting er en konkurranse som arrangeres hvert år under Morellfestivalen i Lofthus i Hardanger. Morellsteinspyttingen har vært det største trekkplasteret siden 1996. Det konkurreres i tre klasser: junior, kvinner og menn. 
Norgesrekorden i morellsteinspytting er på 14,58 meter, og ble spyttet av Atle Mikalsen under Morellfestivalen i 2016. 
Sverre Kleivkås har vært norgesmester i morellsteinspytting fire ganger. Nåværende norgesmester er Atle Mikalsen, som vant med et spytt på 14,58 meter i norgesmesterskapet i 2016.
Bødalen Idrettsforening

Bødalen Idrettsforening er en idrettsforening i Bødalen i Røyken kommune. Foreningen er medlem av Idrettsrådet i Røyken kommune og Buskerud Idrettskrets.

1918

På generalforsamlingen denne våren  tok Emil Braathen over formannsvervet og en nytegnet kontrakt med Jørgen Ølstad om leie av en skogbevokst slette til fotballbane.

90-årsberetning

Bødalen IF har utgitt en 90-årsjubileumsberetning.
Pelidnotites

Utseende

En ganske stor skarabide, dekkvingen er 18 millimeter lang.

Forekomst

Arten er bare kjent fra fossiler fra Bournemouth, England. Denne stammer fra Eocen, mellom 48-40 millioner år før nåtid.
Tipu Sultan

Bakgrunn

Han var den første sønnen til Haider Ali med hans andre kone, Fatima eller Fakr-un-nissa. Han fikk navnet Tipu Sultan etter den hellige Tipu Mastan Aulia av Arcot, men ble dessuten kalt Sultan Sayyid walShareef Fateh Ali Khan Tipu etter sin bestefar Fath Muhammad. Tipus mor var datter av Mir Muin-ud-Din, guvernør av borgen Kadapa.
Hyder Ali gav Tipu lærere som fra tidlig alder gav ham undervisning i for eksempel urdu, persisk, arabisk og kannada, i Koranen, islamsk rettspleie, ridning, skyting og fekting.

Hersker

Han hersket over kongedømmet Mysore fra farens død i 1782 til han selv døde i 1799. Tipu var en lærd mann og en dyktig soldat. Han videreutviklet de jerninnfattede mysoriske raketter og bestilte militærhåndboken Fathul Mujahidin, og betraktes som en foregangsmann for bruken av rakettartilleri. Han benyttet sine raketter med fremgang i kamp mot angripende briter og deres allierte.
Han hadde rykte som en god poet. Han var også en sterkt religiøs mann. Tipu Sultan var innenrikspolitisk virksom med forskjellige samfunnsreformer på den islamske tros grunn, noe som innebar utfordringer i et område der folkeflertallet var hinduer. Han bygget dessuten en katolsk kirke, den første i Mysore, på oppfordring fra franskmennene.
Han hjalp sin far med å beseire britene i den andre engelsk-mysoriske krig og fremforhandlet Mangaloreavtalen med det britiske Ostindiske kompani. Han ble beseiret i de tredje og fjerde engelsk-mysoriske krigene av de samlede styrkene til britene og Travancore. 
Tipu Sultan døde i kamp i forsvaret av sin hovedstad Srirangapatna den 4. mai 1799. Etter hans nederlag der fikk britene fatt på flere mysoriske raketter. De ble viktige for utviklingen av britisk rakettvåpen, og ble snart satt inn i napoleonskrigene i Europa.
Bygg ditt land

Bygg ditt land (1945–70) var en landsomfattende forening, opprettet etter den andre verdenskrig for å hjelpe til med gjenoppbyggingen. Blant mange tiltak nevnes at de i 1946 fikk åtte tusen elever til å skrive norskstil om temaet gjenreisning. I 1952 kunne generalsekretær Jon Dugstad (1890–1980) fra Leikanger, melde at foreningen hadde lykkes å få skogsopplæring inn på pensumplanen for alle landets folkeskoler. Foreningen ble i 1976 innlemmet i Kommunenes sentralforbund.
Old Nichol

Old Nichol, også kjent som Nichol og Old Nichol Street Rookery, er et tidligere boligområde i East End eller Londons tradisjonelle østkant. Området befinner seg mellom High Street, Shoreditch og Hackney Road i nord, og Spitalfields i sør. Hovedgatene var Boundary Street, Old Nichol Street, Half Nichol Street, The Mount og Church Street. Slummen var lokalisert nær den vestlige grensen til Bethnal Green, med seks av gatene langs Boundary Street i distriktet Shoreditch. Det bodde 5 719 personer i Old Nichol, i et tett nettverk med omkring 30 gater. På slutten av 1800-tallet var det verksted og staller blant husene. I Victoriatiden i 1880-årene var Old Nichol Londons mest notoriske slum.
Erratamelitta

Utseende

Middelsstore, nokså kraftige, brunsvarte trebukker med forkortede dekkvinger. Artene er ganske hårete og etterligner trolig bier. Antennene er omtrent halvparten så lange som kroppen, utvidete og sagtakkede mot spissen. Pronotum er rundet, noe bredere enn langt. Dekkvingene er rundede, forkortede og tilspissede, dekker omtrent en tredjedel av bakkroppen, spissen gulbrun. Beina er middels lange, kraftige med hårete, klubbeformede lår og legger, slik at de ligner mye på beina hos bier..

Utbredelse

Slekten er utbredt i Brasil.
Hageredskap

Hageredskap er maskiner og redskaper som blir brukt i private hager og i hagebruk, som for eksempel plenklipper, jordfreser, plog, øks, sag, hekksaks, hakke, spade og rive. De kan være basert på motordrift eller brukes for hånd. Plenklipperen var det første motoriserte hageredskap, men etter hvert er det blitt flere og flere som drives av bensinmotorer eller elektriske motorer.
US Open 2004 (tennis)

US Open 2004. US Open er en Grand Slam-turnering i tennis som blir spilt i Flushing Meadows i bydelen Queens i New York. US open i 2004 ble arrangert i perioden 27. august til 12. september. Roger Federer beseiret Lleyton Hewitt i herrefinalen i single og Svetlana Kuznetsova vant damefinalen over sin landsmann Jelena Dementjeva.
Rostov-Don

Rostov-Don er en kvinnelig håndballklubb fra Rostov-na-Donu i Russland. Klubben ble grunnlagt i 1965. Fram til 2002 het klubben Rostselmasj. I Women’s EHF Champions League 2018/2019 kom laget på 2. Plass etter et knepent 1-målstap for Györi Audi ETO KCz
Gauldal Energi

Historie

I 1969 vedtok Midtre Gauldal, Haltdalen og Ålen kommuner å gå sammen om å etablere av Gauldal Elverk fra 1. januar 1971. I 1997 ble dette selskapet omdannet til aksjeselskap og endret da navn til dagens Gauldal Energi AS.

Navneendring

Gauldal energi endret navn til Midt Energi, 15. mai 2018.
Skotsk terrier

Rasebeskrivelse

Ifølge rasestandarden skal skotsk terrier ha en mankehøyde på ca. 25,5-28 cm og veie rundt 8,5-10,5 kg (avhengig av kjønn og fysisk størrelse). En skotsk terrier framstår i dag som en kort, lav, kompakt og solid bygget liten hund, med et lengre og mer elegant hode enn sine høylands-kusiner; westie og cairn. Brystkassen er bred og dyp. Hale og ører skal alltid peke oppover. Skotsk terrier har aldri hatt kupert hale. Tredepotene er store og tilpasset graving i jorden da skotten opprinnelig var brukt til jakt i hi. En skotte skal ha to lag med pels: Stri dekkpels og myk underull. Pelsen må trimmes minst fire ganger i året (dekkpels fjernes) da vil hunden røyte minimalt. Mange allergikere tåler skotter nettopp fordi de ikke røyter. En skotte må aldri klippes, da blir den naturlig smussavstøtende pelsstrukturen ødelagt. Skotten trenger mer pelspleie enn en korthåret hund, den klarer seg ikke med mindre enn gjennombørsting/kamming minst én gang i uken. Skottens opprinnelige farge er brindle. Hvete og sort (som har vært mest populært) er også tillatte farger.

Karakter

Skotsk terrier er hyggelig og livlig hund med en bestemt karakter og stor personlighet. Den trives med å bo med andre hunder, dyr, mennesker og barn.
Mange synes at skotsk terrier er en sta hund, andre mener den kun er svært selvbevisst! Den trenger en kjærlighetsfull og konsekvent eier.
Skotsk terrier pleier å bli kalt for "en stor hund i en liten kropp". Hunden trenger moderate mengder fysisk aktivitet.

Helse

Genmaterialet som ligger bak nordiske skotter er i dag av svært god kvalitet. Både mentalt og fysisk. Den skotske terrieren er ikke, statistisk sett, mer utsatt for sykdom enn andre hunderaser generelt, eller lavbente terrierraser spesielt. Skotter som fødes i Norge i dag er sunne og friske hunder i de aller fleste tilfeller. Problemer vil dog alltid kunne oppstå, akkurat som hos mennesker. Skottekrampe (særegent for skotsk terrier), epilepsi, hudproblemer (som f.eks. seborré), demodeks og von Willebrands syndrom forekommer kun i svært sjeldne tilfeller. Alle de seriøse oppdretterne av skotten i Norge i dag jobber bevisst og aktivt mot å opprettholde rasens gode helse og sunnhet.

Berømte skotteiere og skotter

USAs presidenter som Franklin D. Roosevelt og George W. Bush hadde minst en skotsk terrier. 
Andre berømte mennseker som er blitt eid av skotter (!) er: Humphrey Bogart; Bette Davis; Julie Andrews; Liza Minnelli; Ronald Reagan; Theodore Roosevelt; Eva Braun; Shirley Temple; David Cook;  Tatum O'Neal; E.B. White; Dronning Victoria og Ron White.
En berømt fiktiv skotte er Jock fra Disneyfilmen 'Lady og landstrykeren', der han spilte en pensjonert kaptein med en skotskrutet ytterjakke. I 1955, da filmen var lansert, ble Jock det mest anvendte hannhundnavnet i hele USA.
En sort skotsk terrier og en hvit(!) west highland white terrier preget i lang til logoen til Black & White skotsk whisky.
Dick Quax

Idrettskarriere

Quax vant fire newzealandske titler; han vant 5000 meter i 1972, 1973 og 1974, og han vant en mile i 1969.
Under Samveldelekene 1970 vant Quax sølvmedalje på 1500 meter, kun slått av Kip Keino fra Kenya. Han deltok i Sommer-OL 1972, men ble der slått ut i innledningsheatene på 5000 meter, der han løp på 14:35,2. Han deltok igjen i Sommer-OL 1976, der han fikk sølv på 5000 meter, 0,4 sekunder bak Lasse Virén fra Finland. I 1977 satte han verdensrekord på 5000 meter, med tiden 13:12,9. Verdensrekorden stod i under et år, men den nasjonale rekorden stor i over 31 år, og ble slått av Adrian Blincoe i 2008. Han deltok ikke i Sommer-OL 1980 på grunn av Den internasjonale boikotten. 
Senere i karrieren fokuserte han på maraton. Han debuterte med tiden 2:11:13 i Nike OTC Marathon i Eugene i 1979, og kom der på fjerdeplass. I september 1980 løp han på 2:10:47 i Eugene, som var personlig rekord og newzealandsk rekord. I 1982 ble han newzealandsk mester i terrengløp.
Tromsøstudentenes Idrettslag

Tromsøstudentenes Idrettslag (TSI) er et idrettslag i tilknytning til Universitetet i Tromsø. TSI er i dag Nord-Norges største idrettslag, og et av Norges største studentidrettslag med over 2000 medlemmer, hvorav rundt 900 er direkte tilknyttet en undergruppe.

Historie

TSI ble grunnlagt 2. februar 1977, og etter et halvt år hadde det 100 medlemmer fordelt på volleyball, fotball og innetrim. Hovedstyret så tidlig for seg at det skulle bygges en egen idrettshall, men det skulle ta noen år. Først i 2001 ble Studentidrettshallen Kraft bygget, men er i dag svært viktig for studentidretten i Tromsø. I 1983 var klubbens totale budsjett på 33 000,- det i sterk kontrast til dagens samlede budsjett på 1 650 000,- kr.

Undergrupper

SUT (Studentenes Undervannsklubb Tromsø) var den første undergruppen i TSI, men etter de har det fulgt mange.
Teddyen min – Grethe gjennom 10 år

Teddyen min – Grethe gjennom 10 år er et musikkalbum med Grethe Kausland, utgitt i 1964.
Hermopolis

Navn

Khemenu (Ḫmnw), det egyptiske navnet på byen, har betydningen «Åtte byer», avledet fra Ogdoaden]] (fra gresk ογδοάς, «de åttefoldig»; gammelegyptisk: Khemenu, Ḫmnw) som henviser til i egyptisk mytologi en gruppe på åtte opphavelige guddommer som representerte verden før skapelsen. Deres kult sto sentralt i denne byen. Havnet ble bevart på koptisk som Shmun, og fra hvor det moderne navnet al-Ashmunein (arabisk: الأشمونين‎) er avledet.
På koinegresk ble byen kalt for Hermopolis, Hermes + polis, «by», ettersom grekerne identifiserte Hermes med den egyptiske guden Tot, som hadde sitt fremste kultsenter i denne byen. Tot var en faraoisk gud for magi, helbredelse og visdom, og var skrivernes beskytter.

Historie

Byen var provinshovedstad for femtende nome i Øvre Egypt i Heptanomis, det vil si Midtre Egypt. Hermopolis utgjorde grensen mellom Øvre og Nedre Egypt, og i mange år strakte regionen Thebaid, de tretten sørligste nomene seg langt mer nord enn i senere perioder. Som en grenseby var Hermopolis et sted preget av stor velstand, rangerte kun etter Teben. Litt lengre sør for byen var Hermopolis’ festning hvor båter og elvefartøy fra Thebaid måtte betale toll (Ἑρμοπολιτάνη φυλακή). Grottene ved Beni Hasan, nær Antinopolis på motsatte side av Nilen, var gravsteder for vanlige innbyggere fra Hermopolis ettersom elven delte byen fra dets nekropolis, fra den brede kurven i de vestlige åsene ved dette punktet. Det var således lettere å frakte de døde med ferge over elven enn å transportere dem over land til åsene.
Hermopolis ble en betydelig by i den romerske provinsen Thebais Prima i den egyptiske dioecesis, administrasjon.
De fremste førkristne gudene som ble dyrket i Hermopolis var Tot som grekerne likestilte med Hermes og Set som ble likestilt med Tyfon. Set var representert av en flodhest som det satt en hauk på og som kjempet med en slange. Tot, gud for magi og skrift, ble representert av den langnebbete ibis.
Hermopolis har i stor grad unngått de hyppige krigshandlingene som skjedde under nedgangen til både de faraoiske og gresk-romerske epokene som herjet regionen Heptanomis. På den annen side har bygningene i byene fått lide under harde endringer under de muslimske herskerne som tok kalksteinene for å koke dem for å utvinne kalk eller benyttet dem som steinbrudd for å bryte ned og frakte dem bort som byggematerialer til primitive bygninger i nærheten. Hva som har gått tapt fra oldtiden og antikken er knapt mulig å dokumentere, men en bevart Oxyrhynchus papyri fra 200-tallet e.Kr. indikerer at høye bygninger på opptil sju etasjer eksisterte i byen.
Per 2018 er det et lite friluftsmuseum hvor det står to enorme statuer av Tot som har overlevd. Han er framstilt som en bavian som dyrker solen. Det er også rekker med stående søyler og noe få utskårne steinblokker tilhørende murerhåndverk.
Frøken detektiv – Nancy Drew

Handling

Frøken Detektiv (Emma Roberts), eller Nancy Drew som hun egentlig heter, og hennes far (Tate Donovan) leier et hus i Los Angeles, det samme huset der filmstjernen Dehlia Draycott (Laura Harring) ble drept etter at hun forsvant på mystisk vis. Selv om det har foregått et mysterium i huset, forbyr faren hennes henne å stikke nesen sin i saken, og oppfordrer henne til å fokusere på skolen isteden.
Nancy passer ikke inn på skolen, og går raskt tilbake til å løse mysterier. Hun finner ut at Dahlias forsvinning hadde med at hun hadde fått et barn og gitt det bort i en privat adopsjon. Hun finner også ut at Jane Brighton (Rahael Leigh Cook), en alenemor, er Draycotts biologiske datter og enearving ifølge et testamente som siden er forsvunnet. Nancy får en truende telefon som sier at hun skal holde seg unda saken, men tar isteden kontakt med farens forretningspartner Dashiel Biedermeyer (Barry Bostwick), som er advokaten for Draycotts etterlatenskaper. 
Jane ankommer Nancys hjem for å fortelle henne at barnet hennes har blitt tatt fra henne av barnevernet. Hun sier at ingen av de påståtte mishandlingsanklagene er sanne, og forteller at etter at Nancy forlot henne sist, kom det en mann på døren hennes og truet henne. Nancy krever at faren tar saken til Jane, og han sier seg enig. Jane flytter inn hos dem. Mens de ser en film med Dahlia Draycott i hovedrollen, skjønner Nancy at Dahlia må ha skjult testamentet sitt i en av tingene på filmsettet. Så snart hun har letet opp testamentet blir hun kidnappet av en av hjelperne til skurken, som har sporet henne opp ved hjelp av GPS-enheten på Nancys mobiltelefon.
Nancy greier å rømme fra skurkene, og finner igjen testamentet, men da hun stikker av havner hun i en kollisjon og må på sykehuset. Faren hennes, sammen med Biedermeyer, ankommer og krever å få vite hva som skjer. Nancy innrømmer å ha stukket nesen sin i mysteriet, og forklarer at hun har funnet Draycotts testamente. Biedermeyer kjører dem hjem slik at han kan signere en forretningsavtale med Nancys far, men på vei hjem skjønner hun at det var Biedermeyer som hadde mest å tape på at Draycotts testamente kommer til rette, og hopper ut av bilen. Biedermeyer og hjelperne hans får henne trengt opp i et hjørne, og skal til å ta livet av henne da gårdseier Leshing (Marshall Bell) slår dem bevisstløs. Testamentet blir returnert til sin rettmessige eier, og de finner også ut at Leshing er Janes far. Jane får tilbake datteren og gjør om Draycotts villa til et hjem for alenemødre, og familien Drew kan reise hjem til River Heights.

Bakgrunn og produksjon

Innspillingen av filmen ble gjort i 2006. På dette tidspunktet hadde ikke Emma Roberts førerkort, og var derfor for ung mens hun kjørte roadsteren i biljaktscenene.
Memory Almost Full

Utgivelse

Memory Almost Full ble møtt med jevnt over gode skussmål fra kritikere i inn og utland, og kritikere flest var enige om at Paul McCartney nå hadde besøkt Wings-sounden. At albumet inneholder en femspors medley mot slutten av albumet dro sammenligninger mot The Beatles klassiske album Abbey Road samt noe mer ukjente Red Rose Speedway av McCartneys 1970-tallsgruppe Wings.   
Memory Almost Full ble også tatt godt i mot av publikum. I Norge debuterte albumet på 4.-plass på VG-lista topp 40 mens den første singelen «Dance Tonight» ble en mindre radiohit rundt utgivelsesdatoen. I USA debuterte albumet på 3.-plass på Billboards albumliste med salgstall på rundt 161 000 solgte eksemplarer den første uka. Ikke siden Flaming Pie fra 1997 hadde et album fra McCartney solgt så godt i både USA og resten av verden. Albumet har  solgt over 2 000 000 eksemplarer på verdensbasis.
Memory Almost Full lå lenge an til å kapre 1.-plassen på Billboard-lista i USA den første uka, men konkurransen fra T-Pains «Epiphany» og Rihannas «Good Girl Gone Bad», som også ble lansert samme uke, snek seg til slutt foran og kapret de to første plassene.
Albumet har solgt en million eksemplarer i USA, noe som kvalifiserer til platinastatus.
Frans David

Studietid og tidlig virke

Frans David studerte i årene 1546–1551 teologi i Wittenberg og Frankfurt am Main. Etter studiene virket han en tid som lærer og prest i Transilvania. Hans søkende natur gjort at han som prest skulle komme til å ha ledende stillinger innen forskjellige kirkesamfunn. Således ble han biskop for de ungarske lutheranere i perioden 1557–1559 og for de reformerte (kalvinistene) i perioden 1559–1564.

Unitarisk virke

På 1500-talletspredte reformasjonen seg raskt i flere forskjellige retninger. I Nord-Tyskland og Skandinavia oppsto de evangelisk-lutherske kirkesamfunn. I England ble den anglikanske kirke grunnlagt av Henrik VIII. I Sveits vokste den reformerte kirke fram inspirert av Zwingli og ikke minst Calvin. Samtidig vokste det fram en liberal og dogmefri kristen bevegelse i Transilvania, også kalt den radikale reformasjon. 
Frans David ble hoffprest hos prins Sigismund av Transilvania (1540–1571), og de ble begge grepet av de liberale tanker som den radikale reformasjonen førte med seg. På riksdagen i Torda i 1568 får Frans David med prins Sigismunds støtte gjennom et lovforslag som gir religionsfrihet til de såkalte vedtatte kristne religioner i de områder prinsen regjerte. Kort etter etablerer Frans David et kirkesamfunn som særlig forkastet den kristne treenighetslære og senere også skulle komme til å forkaste forestillingen om at Jesus var guddommelig. Medlemmene av dette kirkesamfunnet ble senere omtalt som unitarer, og kirkesamfunnet som den unitariske kirke. Kirkesamfunnet finnes fortsatt i Romania og Ungarn, og også representert i Norge og i Italia.

Siste leveår

Da prins Sigismund dør i en rideulykke i 1571 overtar en reformasjonsfiendtlig gruppe regjeringsmakten, og umiddelbart starter et arbeid som tar sikte på å vedta lover som vanskeliggjør situasjonen for unitarene. På dette tidspunkt har Frans David gjort kjent at han ikke lenger kan anse Jesus som guddommelig. Det legges press på ham for å få ham til å endre mening, men uten hell. Til slutt fengsles Frans David og sendes til Deva-borgen (dagens Romania). Her dør han syk og nedbrutt 15. november 1579.
Hertugdømmet Berg

Hertugdømmet Berg (latin: Ducatus Montensis) var et territorium i det hellige romerske rike av den tyske nasjon i det østlige Rhinland. Det var en del av den nederrhinsk-westfaliske rikskrets som en provinsiell eiendom. Det bestod fra 1101 frem til 1380 som grevskap, og videre frem til 1806 som hertugdømmet Berg, og fortsatte deretter å eksistere i flere år som storhertugdømme. Berg var lenge forent med vekselvis hertugdømmet Jülich og forskjellige andre territorier i en personalunion. Lensherren befant seg i begynnelsen i Altenberg, deretter fra 1133 i slottet Burg og fra slutten av 1300-tallet i Düsseldorf.

Grevskap fra 1101

Forfedrene till grevene von Berg kalte seg først (1068) «vom Berge» og ble i  1101 grever. Deres stamborg var fra først borgen Berge, som nå er en ruin i Altenberg. Omkring 1160 ble Berg delt i besittelsene Altena og Berg. 
I 1225 døde ætten ut på sverdsiden, og Henrik av Limburg arvet Berg.

Hertugdømme fra 1380

Vilhelm II av Berg (død 1408) fikk i 1380 hertugverdighet. Hans sønn, hertug Adolf I, ervervet i 1423 Jülich. 
Etter at huset Jülich-Berg døde ut i 1511, fulgte fyrster av huset Cleve. Etter at også det døde ut i 1609, oppstod den tronefølgesstrid som førte til at tronfølgen i Jülich og Berg tilfalt huset Pfalz-Neuburg. Etter at det døde ut, kom landet i 1742 til kurfyrsten Karl Theodor av Pfalz-Sulzbach, og i 1799 til hertug Maximilian Josef av Pfalz-Zweibrücken.

Storhertugdømme fra 1806

I 1806 ble Berg avtrådt til Frankrike, og Napoleon omdannet det til storhertugdømme med hovedstaden Düsseldorf under Joachim Murat, som i  1809 ble etterfulgt av Ludvig, Napoleons brorsønn. I slutten av 1813 ble storhertugdømmet oppløst, og størstedelen tilfalt Preussen.
Andreas Christensen (fotballspiller)

Landslaget

Han ble tatt ut i Danmarks tropp til VM i fotball 2018 i Russland.
Step Back in Time

Informasjon

«Step Back in Time» ble utgitt i oktober 1990 som singel før utgivelsen av Minogues tredje album Rhythm of Love. Opprinnelig skulle sangen «What Do I Have to Do?» bli utgitt som den andre singelen, men dette ble endret til «Step Back in Time». Med denne sangen tar Minogue for første gang sin musikk inn i disco-sjangeren.

Musikkvideo

Videoen har Minogue i en rekke kostymer med tilsvarende antrukket dansere. Minogue vises i en scene med en grønn fjærlett vest, svarte hotpants, og store solbriller. Videoen viser Minogue som reiser rundt i en by med sine venner og festing.
Jiedong

Jiedong (kinesisk: 揭东县; pinyin: Jiēdōng Xiàn) er et fylke i provinsen Guangdong i Folkerepublikken Kina. Det er underlagt byprefekturet Jieyang.
I 1999 hadde det en befolkning på 1 168 888 innbyggere.
Ab Intra

Ab Intra var et norsk progrock-band fra Oslo som ble dannet i 1994. Kalte seg Ymir før de tok navnet Ab Intra.
Rakk å bli med på samle-cd-en This Is An Orange på Briskeby labelen i 1995, før de ble oppløst. Gruppa lagde en demo i 1995 med navnet Mark 1.